Оливие дьо Мани
Сонет за Мем

Превод от френски: Кирил Кадийски, 2004

chitanka.info

Обичам аз напролет — признавам ти го, Мем —

в зорите да ме будят ветрец и песен птича

и да възпявам тази, която ме привлича,

сред дъх на пищни рози, тимян и цъфнал крем.

А лете, в гъста сянка, дордето вън припича,

с уста да милвам устни и гръд и да ядем —

о, дивен пир! — малини с прохладен бухнал крем

и по плътта ни сочно кръвта им да се стича.

На есен с мойта мила брюнетка седнал редом,

в ръката с чаша вино, обичам аз да гледам

как огънят приятно в камината гори.

И зиме — не излизам, когато падне зима,

освен, предрѐшен, вечер — да чезна до зори

в горещите прегръдки на моята любима.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.